ཟབ་གསང་མཁའ་འགྲོའི་སྙིང་ཐིག་ལས༔ འཇམ་དཔལ་གསང་བ་འདུས་པའི་བསྐུལ་བཟློག་རྡོ་རྗེའི་ཕ་ལམ་བཞུགས་སོ༔ ན་མོ་གུ་རུ་ཝེ༔ །།ཤཾ། གསེར་སྐྱེམས་གཏོར་མཆོད་བཤམས་པ་
ལ༔ འགུགས་གཞུག་བསྒྲལ་བའི་ཤ་ཁྲག་བསྐྱིལ༔ འཇམ་དཔལ་སྒྱུ་འཕྲུལ་རོལ་པ་ལས༔ སྤྲུལ་དང་ཡང་སྤྲུལ་དཔག་མེད་ཀྱིས༔ སྣང་སྲིད་ཁམས་ཀུན་ཡོངས་གང་ནས༔ དགྲ་བགེགས་གནོད་བྱེད་མ་ལུས་པ༔ བསྒྲལ་བས་དབྱིངས་སུ་བཤིག་པར་
དམིགསཿ༔ ཧཱུྃ་ཧྲཱིཿ ཀ་དག་སྤྲོས་མཐའ་བྲལ་བའི་ཕོ་བྲང་ནས༔ དུས་གསུམ་རྒྱལ་བ་ཀུན་གྱི་ཁྱབ་བདག་དཔལ༔ ཆོས་སྐུ་ཀུན་བཟང་ཡབ་ཡུམ་ཐུགས་དམ་བསྐུལ༔ བཞེངས་ཤིག་ཆོས་
༈ ཀྱི་དབྱིངས་ནས་སྐུར་བཞེངས་ཤིག༔ གཟུང་དང་འཛིན་པ་བདག་མེད་ཆེན་པོར་ཟློག༔ ལྷུན་གྲུབ་བདེ་ཆེན་རོལ་པའི་དཀྱིལ་འཁོར་ནས༔ ལོངས་སྐུ་རིགས་ལྔའི་ཐུགས་དམ་གནད་ནས་
བསྐུལ༔ སྐུ་དང་ཡེ་ཤེས་དབྱིངས་ནས་སྐུར་བཞེངས་ལ༔ ཉོན་མོངས་དུག་ལྔའི་གཡོ་འཁྲུགས་དབྱིངས་སུ་ཟློག༔ མཁྱེན་གཟིགས་ཡེ་ཤེས་རོལ་པའི་དཀྱིལ་འཁོར་ནས༔ འཇམ་དཔལ་
རིགས་ལྔའི་ཐུགས་དམ་གནད་ནས་བསྐུལ༔ ཤེས་རབ་གསལ་ཁྱབ་དབྱིངས་ནས་སྐུར་བཞེངས་ཤིག༔ མ་རིག་འཁྲུལ་པ་རིག་སྟོང་ངང་དུ་ཟློག༔ རྣམ་ཐར་གསུམ་ལྡན་བཙུན་མོའི་བྷ་ག་
221
18

གཏེར་ བདུད་འཇོམས་གླིང་པའི་གསུང་། གསར།
ནས༔ དབྱངས་ཅན་ལྷ་མོ་རིགས་ལྔའི་ཐུགས་དམ་བསྐུལ༔ ཆོས་ཉིད་སྤྲོས་བྲལ་དབྱིངས་ནས་སྐུར་བཞེངས་ཤིག༔ སེམས་དང་སེམས་བྱུང་བག་ཆགས་དབྱིངས་སུ་བཟློག༔ རབ་
འབྱམས་ཕྲིན་ལས་ཡོངས་གྲུབ་དཀྱིལ་འཁོར་ནས༔ འཇིགས་བྱེད་གཤིན་རྗེ་རིགས་བཞིའི་ཐུགས་དམ་བསྐུལ༔ ཚད་མེད་རྣམ་བཞིའི་དབྱིངས་ལས་སྐུར་བཞེངས་ལ༔ རྟག་ཆད་མཐའ
བཞི་མཐའ་བྲལ་ཆེན་པོར་ཟློག༔ བདག་རྟོག་དབྱིངས་སྒྲོལ་མི་རོའི་བ་གམ་ནས༔ ཡེ་ཤེས་འཇིག་རྟེན་ཆོས་སྐྱོང་སྲུང་མ་རྣམས༔ བཀའ་དང་དམ་ཚིག་གཉན་པོས་ཐུགས་དམ་བསྐུལ༔
མངོན་སྤྱོད་རོལ་པའི་དབྱིངས་ནས་སྐུར་བཞེངས་ཤིག༔ གཟུགས་ཅན་གཟུགས་མེད་དགྲ་བགེགས་གནོད་བྱེད་ཟློག༔ དཀོན་མཆོག་རིན་ཆེན་གསུམ་དང་རྩ་བ་གསུམ༔ སྐུ་གསུམ་རྒྱལ་
བ་སྲས་དང་བཅས་པ་རྣམས༔ མ་གཡེལ་ཐུགས་དམ་གཉན་པོ་གནད་ནས་བསྐུལ༔ བཞེངས་ཤིག་མི་མངོན་དབྱིངས་ནས་སྐུར་བཞེངས་ཤིག༔ བྱང་ཆུབ་སྒྲུབ་པའི་ཉེར་འཚེ་བར་ཆད་
ཟློག༔ མི་ནད་ནོར་གྱི་གོད་ཡམས་ཐམས་ཅད་ཟློག༔ དགྲ་གདོན་བགེགས་ཀྱི་རྒོལ་ངན་ཐམས་ཅད་ཟློག༔ དུས་མིན་འཆི་དང་འཇིགས་བྱེད་ཐམས་ཅད་ཟློག༔ ཆོས་སྲིད་ནོར་ལ་གནོད་
222

གཉིས་སོ།
པའི་དགྲ་འདྲེ་ཀུན༔ སྡང་བར་བྱེད་པའི་དགྲ་བོའི་སྟེང་དུ་ཟློག༔ གནོད་པར་བྱེད་པའི་བགེགས་ཀྱི་སྟེང་དུ་ཟློག༔ དཀོན་མཆོག་དབུ་འཕང་སྨད་པའི་སྟེང་དུ་
ཟློག༔ བསྟན་དགྲ་གདུག་པ་ཅན་གྱི་སྟེང་དུ་ཟློག༔ སྔོན་གྱི་ལས་དང་འཕྲལ་རྐྱེན་ངན་པ་ཀུན༔ མ་ལུས་བསྡུས་སྟེ་སྡང་བའི་དགྲ་ལ་ཟློག༔ རྗེས་ཤུལ་མེད་པར་ཡུལ་མེད་ཆེན་པོར་ཟློགཿ
ཨོཾ་ཨཱཿཧཱུྃ་གུ་རུ་དྷེ་ཝ་ཌཱ་ཀི་ནཱི་སརྦ་དྷརྨཱ་ནིརྨ་སཾ་བྷོ་ཀཱ་ཡ་སརྦ་ས་མ་ཡ༔ ནྲྀ་ཏྲི་ཤ་ཏྲྰཾ་མཱ་ར་ཡ་བྱོ་བྷྱོཿ་ཟློག༔ ཡ་མཱནྟ་ཀ་ཧཱུྃ་ཨ་ཡ་མ་དུ་རུ་ཙ་ཤ་ན་ས་མ་ཡ༔ གནོད་བྱེད་དགྲ་བགེགས་ཐམས་
ཅད་མཱ་ར་ཡ་རྦད་རྦད་བྷྱོཿ་བྷྱོཿ་ཟློག༔ གནད་དེས་རྐྱེན་ངན་བར་ཆད་ཐམས་ཅད་སེལ༔ མི་མཐུན་མི་འདོད་རྐྱེན་ངན་ཀུན་ཟློག་བྱེད༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ ཟབ་རྒྱ༔ གསང་རྒྱ༔ བརྡ་ཐིམ༔
ཞེས་པ་འདི་ཡང་སློབ་བུ་ཀུན་དཔལ་དང་དགེ་འདུན་གཉིས་ཀྱིས་ནན་དུ་བསྐུལ་ངོར་ཁྲག་འཐུང་བདུད་འཇོམས་རྡོ་རྗེས་ཡེ་ཤེས་མཁའ་འགྲོའི་བརྡ་རིས་ལས་དག་པར་ཕབ་པའོ། །དགེའོ། །དགེའོ། །དགེའོ༎
223
18

224